tartuNLP/wikipedia-smugri-20251201 huggingface dataset:
Somorsun

Somorsun () on kyläalue Amman uluusissa Sahan tasavallassa. Se sijaitsee aivan uluusin koillisimmassa osassa Amgajoen varrella Tšuraptšyn uluusin vastaisella rajalla. Kyläalueen keskuskylä on Mixailovka, joka sijaitsee 107 kilometriä uluusin keskuksesta Amgan kylästä koilliseen. 
Asukasluvun kehitys:
Mixailovkan kylässä on terveyskeskus, koulu, kauppa ja kulttuuritalo. Paikkakunnalla harjoitetaan nautakarjanhoitoa ja hevostaloutta. Nautakarja tuottaa maitotaloustuotteita ja hevostalous lihaa.
Gun-Mari Lindholm

Gun-Mari Lindholm (s. 29. maaliskuuta 1962) on ahvenanmaalainen poliitikko. Hän on toiminut sitoutumattoman kokoomuksen puoluejohtajana vuoteen 2013, jolloin hän siirtyi Ahvenanmaan maltillisiin, ja vuodesta 1999 maakuntapäivien jäsenenä. 1. marraskuuta 2007 hänestä tuli maakuntapäivien toinen varapuhemies. Vuosina 2003–2005 hän oli maakuntahallituksessa sosiaali- ja ympäristöministerinä ja vuosina 2011−2013 kansliaministerinä. Vuonna 2017 hänet valittiin maakuntapäivien puhemieheksi.
Lindholm on varsinaiselta ammatiltaan sairaanhoitaja ja asuu Lemlandissa.
Cam Gigandet

Cam Joslin Gigandet (s. 16. elokuuta 1982) on yhdysvaltalainen näyttelijä. Hänet tunnetaan kenties parhaiten televisiosarjasta "O.C.", jossa hän näytteli Kevin Volchokia. Hänet tunnetaan myös elokuvista "Never Back Down" ja "Twilight – Houkutus" (2008).
Nuoruus ja yksityiselämä.
Gigandet syntyi Tacomassa, Washingtonissa Jay ja Kim Gigandetille. Hänellä on sisko nimeltään Kelsie. Valmistuttuaan Auburn Senior High Schoolista vuonna 2001 hän muutti Kaliforniaan. Kaliforniassa hän kävi Santa Monica Community Collegea, jossa hän osallistui ensimmäiselle näytelmäkurssilleen. Gigandet seurustelee Dominique Geisendorffin kanssa. Heillä on kaksi yhteistä lasta, huhtikuussa 2009 syntynyt tytär ja 23. tammikuuta 2013 syntynyt poika. Cam harrastaa Krav Magaa, jossa hänellä on musta vyö.
Gigandet'n sukunimi on ranskankielinen. Hänen iso-iso-iso-isovanhempansa Francis Vincent Gigandet ja Mary Humbert olivat maahanmuuttajia Ranskasta. Gigandet'lla on myös suomalaiset, ruotsalaiset, englantilaiset, saksalaiset sekä alankomaalaiset sukujuuret.
Ura.
Vuonna 2003 Gigandet teki televisiodebyyttinsä Mark Youngina "C.S.I."-rikossarjan neljännellä tuotantokaudella. Tämän jälkeen hän näytteli sarjassa "Jack &amp; Bobby" sekä kenties tunnetuimmassa roolissaan Kevin Volchokina sarjassa "O.C.".
Vuonna 2004 Gigandet oli mukana elokuvassa "Mistaken", vuonna 2007 elokuvassa "Who's Your Caddy?" ja vuonna 2008 elokuvassa "Never Back Down", josta hän voitti vuoden 2008 MTV Movie Awardin yhdessä Sean Farisin kanssa kategoriassa "Paras taistelu". Samana vuonna hän näytteli James-nimistä vampyyrijäljittäjää elokuvassa "Twilight – Houkutus", josta hän voittikin seuraavan, vuoden 2009 MTV Movie Awardin samassa kategoriassa, mutta tällä kertaa Robert Pattinsonin kanssa. Gigandet muihin rooleihin lukeutuvat muun muassa "The Unborn" ja "Making Change".
Gigandet näyttelee elokuvan "Burleski" pääosassa yhdessä Christina Aguileran, Eric Danen ja Cherin kanssa. Elokuvaa ryhdyttiin kuvaamaan marraskuussa 2009. Elokuva oli Aguileran debyyttielokuva.
Kuvšinovo

Kuvšinovo () on kaupunki Tverin alueella Venäjällä. Se sijaitsee Valdain ylängöllä Volgan vesistöön kuuluvan Osugajoen varrella 133 kilometriä Tveristä länteen. Kaupunki on Kuvšinovon piirin keskus. Sen kautta kulkee Lihoslavlin ja Velikije Lukin välinen rautatie (Kuvšinovon asema) sekä Ostaškovin ja Toržokin välinen maantie. Asukkaita on 10 100 henkeä (vuonna 2009).
Kaupunki on saanut alkunsa Kamennojen kylästä, johon vuonna 1799 perustettiin paperitehdas. Vuonna 1910 sinne rakennettiin rautatie, jonka asema sai tehtaan omistajasuvun mukaan nimen Kuvšinovo. Vuonna 1938 kylä ja asemataajama yhdistettiin Kamenkan kaupungiksi, jonka nimi muutettiin vuonna 1965 Kuvšinovoksi.
Kaupungin tärkein yritys on paperi- ja kartonkitehdas. Siellä on syntynyt tunnettu sanakirjantekijä Sergei Ožegov, jonka vanhempien luona Maksim Gorki asui vuosina 1897–1898.
Noiduttu sydän

Noiduttu sydän ("Angel Heart") on Alan Parkerin vuonna 1987 käsikirjoittama ja ohjaama trilleri joka perustuu William Hjortsbergin romaaniin "Falling Angel". Pääosia näyttelevät Mickey Rourke, Robert De Niro, Charlotte Rampling ja Lisa Bonet. 
Elokuvassa Yhdys­valtojen pohjois­valtioista tullut etsivä törmää Syvän etelän New Orleansissa tutkittavaan tapaukseen, joka etenee painajais­unen oudolla logiikalla ja alkaa saada yhä kummal­lisempia ja maagisempia piirteitä voodoo-rituaaleineen ja saatanan­palvontoineen.
Arvioita.
"Helsingin Sanomien" Petri Immonen kirjoitti "Noidutun sydämen" olevan Alan Parkerin siihen asti paras ohjaustyö, oman lajityyppinsä pieni klassikko. Hänestä tarina on erittäin synkkä muttei sorru kauhuelokuvien helmasyntiin, lapsellisuuteen. "Video-oppaassa" vuodelta 1994 Kari Salminen kutsuu "Noiduttua sydäntä" katsojan odotuksilla leikitteleväksi fantasiatrilleriksi ja antaa sille neljä tähteä viidestä, mikä vastaa sanallista arviota ”erinomainen”.
Nelidovo

Nelidovo () on kaupunki Tverin alueella Venäjällä. Se sijaitsee Valdain ylängön eteläosassa Väinäjoen vesistöön kuuluvan Meža-joen varrella 276 kilometriä Tveristä lounaaseen. Nelidovon kautta kulkee Rževin ja Velikije Lukin välinen rautatie.
Kaupunki on Nelidovon piirin keskus. Venäjän vuoden 2010 väestönlaskennan mukaan kaupungissa asui 22 886 ja koko piirissä 30 724 henkeä (vuonna 2010).
Kaupunki on perustettu vuonna 1949. Nykyään siellä on lähinnä muovi-, koneenrakennus- ja puunjalostusteollisuutta. 1990-luvulle saakka seudulla louhittiin ruskohiiltä.
Aikia Aikianpoika

Aikia Aikianpoika (noin 1591–1671 Kemi) oli Kemin Lapissa elänyt saamelainen šamaani ja noita, joka tuomittiin kuolemaan noituudesta. 
Kuusamon Kitkan seudulla asunut Aikia joutui syytteeseen noitumalla tehdystä murhasta. Hän oli noitunut Kemijoen varren talonpojalle Tobias Mordulalle lohionnen, mutta palkka oli jäänyt saamatta. Hän noitui, ja myöhemmin tämä vihamies oli sitten hukkunut. Käräjät pidettiin 8.3.1671 Kuolajärvellä.
Aikia myönsi oikeudessa, että miehen hukkuminen oli johtunut hänen asettamastaan kirouksesta, ja oikeus tuomitsi hänet kuolemaan. Kemissä vangittuna olleen Aikian väitettiin noituneen itsensä hengiltä välttyäkseen tuomion täytäntöönpanolta.
Aikian oikeudenkäynnistä tehdyissä käräjäpöytäkirjoissa kuvattiin myös noitarummun käyttötapoja.
Folke Sjölund

Folke Sjölund () oli Ahvenanmaan liberaalien poliitikko. Hän istui maakuntapäivien jäsenenä vuosina 1991–1999 ja 2001–2003 sekä jälleen vuodesta 2007 vuoteen 2011, jolloin hän putosi maakuntapäiviltä.
Sjölund kuoli 13. joulukuuta 2013.
Narimanov

Narimanov () on kaupunki Astrahanin alueella Venäjällä. Se sijaitsee Volgan rannalla 48 kilometriä Astrahanista luoteeseen. Kaupunki on Narimanovin piirin keskus. Sen kautta kulkee Moskovan ja Astrahanin välinen M6-valtatie. Asukkaita on 11 100 henkeä (vuonna 2008).
Kaupunki on saanut alkunsa Nižnevolžskin taajamasta. Vuonna 1984 siitä tuli kaupunki, joka sai nimen Narimanov azerbaidžanilaisen kirjailijan ja poliitikon Nariman Narimanovin mukaan. Kaupungin suurin yritys on Lotosin telakka. Narimanovissa sijaitsee myös öljyterminaali.
Cinderella (yhtye)

Cinderella on yhdysvaltalainen glam metal -yhtye, joka perustettiin vuonna 1982. Cinderellan laulajakitaristi Tom Keifer perusti yhtyeen hyvän ystävänsä Eric Brittinghamin kanssa. Cinderellan albumeita on myyty maailmanlaajuisesti yli 15 miljoonaa kappaletta.
Historia.
Tom Keifer aloitti uransa soittamalla kitaraa yhtyeissä Saints in Hell, Telepath ja Diamons. Hän söi selviytyäkseen yleensä ravintoloiden roskapöntöistä ja nukkui autossaan. Tom Keiferillä oli huume- ja alkoholiongelma, jonka voitettuaan hän alkoi keskittyä musiikkiuraansa. Keifer perusti hard rock-yhtyeen nimeltä Cinderella kaverinsa Eric Brittinghamin kanssa. Myöhemmin mukaan liittyivät kitaristi Michael Smerick ja rumpali Tony Destra. Keifer otti kitaransoiton ohelle laulajan roolin, sillä ketään muuta ei saatu laulajaksi. 
Vuonna 1985 Jeff LaBar korvasi Michael Smerickin kitarassa ja Jim Drnec korvasi Tony Destran rummuissa. Noin vuoden päästä Fred Coury korvasi Jim Drnecin ja näin syntyi Cinderellan niin sanottu klassinen kokoonpano. Cinderellan ensimmäinen levy, "Night Songs", ilmestyi 1986 ja oli heti suosittu nousten Yhdysvaltojen albumilistalla kolmanneksi. 1988 ilmestyi "Long Cold Winter", joka jatkoi Cinderellan menestystä. 1990 ilmestynyt "Heartbreak Station" ei noussut aivan edeltäjiensä listasijoituksiin. Seuraavana vuonna Fred Coury erosi yhtyeestä ongelmiensa takia. Hänet korvasi Kevin Valentine, joka kuitenkin erotettiin ennen uuden levyn nauhoituksia. Vuonna 1994 julkaistiin yhtyeen neljäs ja toistaiseksi viimeinen studioalbumi, "Still Climbing". Levyllä rumpuosuudet soitti Valentinen tilalle tullut Kenny Aronoff. Vuonna 1997 Fred Coury palasi takaisin Cinderellaan. Yhtye on ollut tauolla vuodesta 2013, virallisesti hajoaminen tapahtui 2016.
Kamyzjak

Kamyzjak () on kaupunki Astrahanin alueella Venäjällä. Se sijaitsee Volgan suuhaaran Kamyzjakin rannalla 35 kilometriä Astrahanista etelään. Kaupunki on Kamyzjakin piirin keskus. Asukkaita on 16 100 (vuonna 2008).
Kaupunki on perustettu vuonna 1973. Se on maatalousalueen keskus, jossa on lähinnä elintarviketeollisuutta.
Znamensk

Znamensk () on suljettu kaupunki Astrahanin alueella Venäjällä. Se sijaitsee alueen pohjoisosassa Volgogradin ja Astrahanin välisen rautatien varrella. Kaupunki toimii Kapustin Jarin rakettitukikohdan hallinnollisena keskuksena ja asuinalueena. Asukkaita on 32 400 henkeä (vuonna 2008).
Paikkakunta on saanut alkunsa vuonna 1946 perustetusta rakettitukikohdasta. Vuonna 1962 siitä tuli kaupunki. Vuoteen 1992 saakka nimenä oli Kapustin Jar-1.
Valencia (Venezuela)

Valencia on yksi Venezuelan suurimmista kaupungeista. Se on Carabobon osavaltion pääkaupunki. 
Valencia sijaitsee ylänköalueella Cabriales-joen varrella, noin 100 kilometriä Caracasista länteen, lähellä Karibianmeren rannikkoa.
Se perustettiin vuonna 1555, silloin nimellä "Nueva Valencia" (uusi Valencia) perustajan kotikaupungin, Espanjan Valencian mukaan. Se kilpaili pitkään Caracasin kanssa alueen tärkeimmän kaupungin asemasta.
Vuonna 2011 Valencian kunnassa oli 829 856 asukasta, mutta koko taajama-alueella, jonka muodostavat Libertador, Los Guayos, Naguanagua, San Diego ja itse Valencia, asukkaita oli 1,4 miljoonaa. 
Kaupungin tärkeimpiin tuotteisiin kuuluvat autot, elintarvikkeet, olut, eläinten rehu ja erilaiset lasitavarat.
Jörgen Strand

Jörgen Strand (s. 15. maaliskuuta 1962) on ahvenanmaalainen Ahvenanmaan maltilliset -puolueen poliitikko. Hän on istunut maakuntapäivien jäsenenä vuodesta 1999 vuoden 2011 vaaleihin. Sen jälkeen hän piti taukoa politiikasta, mutta asettui jälleen ehdokkaaksi 2019. Hän oli myös Ahvenanmaan maakuntahallituksessa vuosina 2003–2007 ensin talous-, sitten elinkeinoministerinä. Hän toimi samalla varamaaneuvoksena.
Ahtubinsk

Ahtubinsk () on kaupunki Astrahanin alueella Venäjällä. Se sijaitsee Volgan haaran Ahtuban rannalla 292 kilometriä Astrahanista pohjoiseen. Kaupunki on Ahtubinskin piirin keskus. Sen kautta kulkee Volgogradin ja Astrahanin välinen rautatie (Vladimirovkan ja Ahtuban asemat). Asukkaita on 42 600 henkeä (vuonna 2008).
Kaupunki syntyi vuonna 1959, kun Vladimirovkan, Petropavlovkan ja Ahtuban taajamat liitettiin toisiinsa. Nykyisin Ahtubinskissa on laivanrakennus- ja elintarviketeollisuutta sekä Ahtubinskin lentotukikohta Venäjän valtion koelentokeskuksineen (ilmavoimien koelento- ja koulutuskeskus). Kaupunki on Baskuntšak-järvellä tuotettavan suolan välilastauspaikka.
Zvenigovo

Zvenigovo () on kaupunki Marin tasavallassa Venäjällä. Se sijaitsee Volgan vasemmalla rannalla 90 kilometriä Joškar-Olasta etelään. Kaupunki on Zvenigovon piirin keskus. Asukkaita on 12 300 henkeä (vuonna 2008).
Kaupunki on perustettu vuonna 1974. Siellä on mm. laivanrakennus- ja puunjalostusteollisuutta.
Very Short Introductions

Very Short Introductions (VSI) on Oxford University Pressin kustantama kirjasarja, jonka aihealueisiin kuuluvat taide, kulttuuri, politiikka, oikeustiede, historia, luonnontieteet, filosofia ja uskonnot. Ensimmäiset kirjat ilmestyivät vuoden 2000 alussa ja vuoden 2008 loppuun mennessä kirjasarja oli laajentunut 199 osaan. Kirjasarjan julkaisut ovat laajuudeltaan korkeintaan 200 sivun mittaisia. Kirjojen tarkoituksena on esitellä aihe lyhyesti olennaisin osin. Kirjoja on käännetty 25 eri kielelle ja niitä on käytetty runsaasti yliopistojen alkeiskursseilla oppimateriaalina.
Art House -kirjankustantamo aloitti vuonna 2017 sarjan julkaisemisen suomeksi nimellä "Lyhyet johdatukset". Vuonna 2017 ilmestyy kolme käännöskirjaa.
Bushwick Bill

Richard Shaw (8. joulukuuta 1966 Kingston, Jamaika – 9. kesäkuuta 2019), tunnetaan paremmin taiteilijanimillään Bushwick Bill ja Dr. Wolfgang Von Bushwickin the Barbarian Mother-Funky Stay High Dollar Billstirs oli yhdysvaltalaisen rap-yhtye Geto Boysin jäsen. 
Elämä.
Buswick Bill syntyi Jamaikalla 1. joulukuuta 1966. Hänen isänsä oli töissä kauppalaivastossa ja äitinsä oli palvelustyttö. Houston Chroniclen mukaan Billillä jäi kesken lukio. Bushwick Bill oli lyhytkasvuinen, vain 112 senttimetriä pitkä. Taiteilijanimen Bushwick Bill tulee Bushwick-nimisestä asuinalueesta New Yorkin Brooklynissä, missä hän asui nuoruudessaan.
Billin elämän käännekohta tapahtui toukokuussa 1991. Humalassa ja masentuneena Bill pyysi tyttöystäväänsä ampumaan häntä, mutta sai kieltävän vastauksen. Hän uhkasi satuttaa heidän lastaan ja välikohtauksen aikana ase laukesi vahingossa ja Bill sai luodin silmäänsä. Hän selvisi hengissä, mutta menetti silmänsä.
Vuonna 1995 hän vaihtoi virallisen nimensä Wolfgang Von Bushwickin the Barbarian Mother-Funky Stay High Dollar Billstirsiksi. Vuonna 1998 ilmestyneen albumin "No Surrender…No Retreat" hän omisti tyttöystävänsä Gil Epstein muistolle, joka ammuttiin Houstonissa 1996.
MySpace-sivustolla Bushwick Bill ilmoitti, että hän on tullut uskoon uudestaan ja vuonna 2009 hän julkaisi albumin My Testimony of Redemption, joka luokitellaan kristilliseksi rap-musiikiksi.
Pehr Gustaf Lindroth

Pehr Gustaf Lindroth (1758–1809) oli ruotsalainen kasvi- ja lintutieteilijä.
Lindroth oli rykmentinvälskäri ja toimi ruukinlääkärinä Söderforsin ruukissa. Lintuja hän tutki pääasiassa harrastusmielessä.
Lindroth teki keväällä 1786 retken Ahvenanmaan saaristoon ja laati matkasta kirjoituksen "En resa uti åländska skärgården vårtiden år 1786" (Abacus, 1999, kommentit ja toimitus: Ragnar Insulander). 1788 hän matkusti Lontooseen tutustuakseen Levers Museumiin ja vei lahjaksi täytetyn hirven. Vastalahjana hän toi Söderforsiin kuutisenkymmentä harvinaista täytettyä lintua, jotka sijoitettiin luontokabinettiin. Hän keräsi luontokabinettiin suuret määrät lintuja Ruotsista ja Norjasta.
Lindroth nimesi linnuista viirupöllön ("Strix uralensis") alalajin "liturata" 1788.
Huutjärven koulu

Huutjärven koulu on Pyhtäällä toimiva peruskoulu, jossa on luokat 1–9. Vuonna 2021 Huutjärven koulussa oli noin 440 oppilasta. Vanha koulu purettiin homeongelman takia ja nykyinen uusi koulu valmistui vuonna 2007.
Juurijalkaiset

Juurijalkaiset (Rhizaria) on runsaslajinen eliöryhmä, johon kuuluu erilaisia yksisoluisia aitotumaisia, jotka aikaisemmin luokiteltiin alkueliöiksi ja alkueläimiksi niiden yleensä toisenvaraisen elintavan vuoksi. Joillakin lajeilla tosin voi olla soluissaan endosymbionttisia yksisoluisia leviä tai niistä evoluution kuluessa surkastuneita viherhiukkasia. Useat niistä ovat ulkomuodoltaan amebamaisia eliöitä, joilla on säiemäisiä, verkkomaisia tai mikrotubuluksiin liittyviä valejalkoja. Monilla lajiryhmillä on lisäksi erilaisia solunulkoisia tukirankoja ja kuoria. Melkein kaikilla on yhteisenä rakennepiirteenä mitokondrioiden putkimaiset kristat eli sisäkalvon poimut.
Vanhemmissa lähteissä juurijalkaiset-nimeä on käytetty laajemmasta Sarcodina-ryhmästä, joka sisälsi muun muassa ameebat, kuoriameebat, limasienet ja labyrinttisienet sekä huokos- ja säde-eläimet.
Luokittelu.
Rhizaria käsittää kolme pääryhmää:
Fylogeneettisesti yhtenäisen Rhizaria-kladin olemassaolo on selvinnyt 1990-lopulla tehtyjen molekyylisystemaattisten tutkimusten tuloksena. Käsitykset kunnan pääryhmien välisistä sukulaisuuksista perustuvat niin ikään lajiryhmien geneettisten ominaisuuksien vertailuun. Rhizaria kuvattiin vuonna 2002. Se kuuluu aitotumaisten Bikonta-päähaaraan yhdessä kasvit, punalevät ja glaukofyytit käsittävän Archaeplastida-suurkunnan sekä kromalveolaattien ja ekskavaattien kanssa. On mahdollista, että nämä luokittelut muuttuvat ja tarkentuvat tutkimustiedon karttuessa. Baldaufin (2008) mukaan juurijalkaiset kuuluvat kromalveolaatteihin yhdessä alveolaattien ja ja sukasiimaisten (Stramenopila) ryhmän kanssa.
Vaikka eräät kuntaan kuuluvat lajit ovat ulkomuodoltaan amebamaisia, niitä ei pidä sekoittaa varsinaiseen amebojen kuntaan Amoebozoa. Kaikkien kuntaan kuuluvien taksonien keskinäinen sukulaisuus ei tutkimustiedon tuoreuden vuoksi ole vielä selkeä, ja luokittelut voivat siksi muuttua ja tarkentua. Esimerkiksi möhösienten otaksutaan kuuluvan joko Cercozoa-pääjaksoon tai joissakin lähteissä niiden katsotaan olevan lähempänä huokoseläinten pääjaksoa.
Rubiiniheloahven

Rubiiniheloahven ("Pseudanthias rubrizonatus") tai rubiinikoruahven on koralliriuttojen parvikala, jota pidetään myös riutta-akvaarioissa. Sitä pidetään yhtenä kymmenestä parhaiten akvaarioon sopivasta heloahventen heimon lajista.
Koko ja ulkonäkö.
Rubiiniheloahven kasvaa enimmillään 12 cm pitkäksi. Se on pohjaväriltään oranssinsävyinen, ja kalan "vyötärön" kohdalla kulkee tiilenpunainen raita. Nuorten ykilöiden selkäevien kärjetä ovat vaalean violetit.
Alkuperä.
Rubiiniheloahvenia tavataan Tyynenmeren länsiosassa.
Käyttäytyminen.
Rubiiniheloahvenet ovat parvikaloja, joita suositellaan akvaarioissakin pidettävän vähintään viiden kalan parvina. 
Ravinto.
Rubiiniheloahven syö lähinnä eläinplanktonia.
Leväsienet

Leväsienet on yhteisnimitys ruskeiden levien kaareen kuuluville ulkoisesti sieniä muistuttaville eliöille, joihin lukeutuvat munasienet, labyrinttisienet ja ripsisiimasienet. 
Leväsieniksi kutsuttiin aiemmin kaikkia sellaisia sienimäisiä eliöitä, joiden lisääntymiseen kuuluvat uintisiimalliset liikuntakykyiset parveiluitiöt, ja joilla ei ole elinkierrossaan amebamaista elämänvaihetta. Otaksuttiin, että nämä eliöryhmät kuuluivat erillisenä kaarena (Archemycota) tai alakaarena (Mastigomycotina) sienikuntaan. 1990-luvulla selvisi kuitenkin näiden eliöryhmien kuuluminen Chromalveolata-kuntaan ja ruskeiden levien kaareen.
Luumuheloahven

Luumuheloahven ("Pseudanthias pleurotaenia") tai luumukoruahven on koralliriuttojen parvikalalaji, jota pidetään myös riutta-akvaarioissa. Sitä pidetään yhtenä kymmenestä parhaiten akvaarioon sopivasta heloahventen heimon lajeista.
Koko ja ulkonäkö.
Luumuheloahven kasvaa enimmillään 20 cm pitkäksi. Naaras on keltasävyinen, vatsapuolelta ja evistään vihertävä. Koiras on punertavan vuoletti, ja sen evät ovat siniset. Sen kyljessä on erikoinen, postimerkin muotoinen kuvio.
Alkuperä.
Luumuheloahventa tavataan Tyynellämerellä ja Intian valtameren itäosassa. Se elää yleensä yli 20 metrin syvyydessä.
Käyttäytyminen.
Luumuheloahven voi olla melko aggressiivinen. Kirkkaassa valossa lajin väri haalistuu. 
Ravinto.
Luumuheloahven syö lähinnä eläinplanktonia.
Bloomin taksonomia

Bloomin taksonomia auttaa määrittelemään osaamisen tason. Jaottelun on esittänyt 1956 yhdysvaltalainen Benjamin Bloom. Bloomin taksonomiassa osaaminen jaetaan seuraaviin kuuteen tasoon.
Tietämisen tasolla asia ainoastaan muistetaan, mutta sitä ei vielä ymmärretä. Ymmärtämisen tasolla asia myös ymmärretään. Soveltamisen tasolla opittua asiaa osataan jo soveltaa, ja vastaavasti analysoimisen tasolla opittua pystytään jo analysoimaan. Syntetisoimisen tasolla opittu osataan yhdistää aiemmin opittuun tietoon ja arvioinnissa opittua asiaa pystytään arvioimaan.
Kissan kuolema

Kissan kuolema on Raimo O. Niemen ohjaama suomalainen nuorten draamaelokuva, joka on valmistunut vuonna 1994. Elokuva kertoo koulukodin asukkaista ja henkilökunnasta.
Elokuva perustuu kirjailija Taru Väyrysen samannimiseen romaaniin. Se oli monia televisioelokuvia tehneen Raimo O. Niemen ensimmäinen teatterilevityksen saanut elokuva.
Juoni.
Rehtorin tytär raiskataan, ja koulukodin tytöt tuntuvat tietävän asiasta enemmän kuin kertovat. Muuan koulukotipoika aloittaa omat tutkimuksensa ja rakastuu raiskauksen kokeneeseen tyttöön.
Vastaanotto.
Paljolti amatööri­näyttelijöiden avulla toteutettu "Kissan kuolema" sai melko nihkeät ensi-­ilta-­arvostelut suomalais­kriitikoilta. Sen tuoreudesta, arkisesta konstaile­matto­muudesta ja spontaaniu­desta pidettiin, mutta asetelmallista tarinaa ja melko kömpelöä tuotantojälkeä pidettiin monelta osaltaan pikem­minkin televisio­elokuvan kuin teatteri­elokuvan kaltaisena. Nuoret pääosien esittäjät Marja Pyykkö ja Kalle Ahola saivat melko rohkaisevia arvioita.
Nikolai Severtsov

Nikolai Aleksejevitš Severtsov (; 5. marraskuuta 1827 Voronežin alue − 7. helmikuuta 1885 Don) oli venäläinen tutkimusmatkailija ja lintutieteilijä.
Severtsov opiskeli luonnontieteitä Moskovan yliopistossa. Hän teki tutkimusmatkat Tienšaniin ja Issyk Kulille 1865–1868, Amudarjalle 1874 ja Pamirvuoristoon 1877–1878. Syrdarjalla rosvot sieppasivat hänet ja vapauttivat vasta kuukauden päästä.
Severtsov ja Mihail Menzbier julkaisivat teoksen Turkestanin eläimistöstä 1873, jossa he kuvailivat joukon uusia eläinlajeja, linnuista ainakin minervanpöllön alalajin "Athene noctua orientalis" ja rakkavuoripeipon alalajin "Leucosticte brandti pamirensis". Hänen kunniakseen on nimetty kiinanpyy "Tetrastes sewerzowi" ja argaalin alalaji "Ovis ammon severtzovi".
Severtsov hukkui Doniin pudottuaan avantoon.
Georges-Eugène Haussmann

Georges-Eugène Haussmann (27. maaliskuuta 1809 – 11. tammikuuta 1891) oli ranskalainen kaupunkisuunnittelija, jonka nimi yhdistetään Pariisin kaupunkikuvan uusimiseen keisari Napoleon III:n tilauksesta. Haussmann johti uudistustöitä 1852–1870, mutta ne jatkuivat vuoden 1870 jälkeenkin.
Elämäkerta.
Haussmann oli syntyisin Alsacesta protestanttisesta kauppiasperheestä. Suku oli asunut Saksissa ja saksankielinen sukunimi sai monet suhtautumaan Haussmanniin ennakkoluuloisesti. Lahjakas nuorukainen menestyi opinnoissaan ja ura lähti nousuun, kun hän ystävystyi kuningas Ludvig Filip I:n pojan kanssa.
Haussmann käytti paronin titteliä, koska oli paroni-äidinisänsä ainoa miespuolinen jälkeläinen, mutta virallisesti arvonimi ei periytynyt hänelle koskaan.
1840-luvulla Pariisi oli edelleen keskiaikaisen kaupungin näköinen, ja Napoleon III:lla oli suuri into uudistaa kaupunkia. Kaupungissa ei ollut järjestetty puhtaanapitoa eikä viemäröintiä ja vedensaanti oli väkimäärään nähden riittämätöntä. 
Hallitsija nimitti Haussmannin Seinen departementin prefektiksi saadakseen liittolaisen uudistustöihin. Kummallakaan ei ollut taide- tai kaupunkisuunnittelualan koulutusta. Keisaria viehätti uusi teknologia, Haussmannia estetiikka.
Vuonna 1853 Haussmann määräsi rakennustyöt aloitettaviksi. Rakennustyöt aloitettiin Palais Garnierin ympäristöstä ja uloimpien esikaupunkien kunnostuksesta ja viemäröinnistä. Vuonna 1860 Pariisi sai nykyiset rajat, kun siihen liitettiin useita sen läheisyydessä sijainneita kuntia (nykyiset 13.–20. arrondissementit). Nämä liitosalueet, jotka jo sitä ennen olivat joutuneet 1840-luvulla rakennettujen puolustusmuurien sisäpuolelle, rakennettiin suurelta osin Haussmannin suunnitelmien mukaan. Myös Pariisin vanhoissa kaupunginosissa suoritettiin runsaasti purku- ja uudelleenrakennustöitä ja alueelle rakennettiin joukko uusia leveitä katuja ja bulevardeja. Uudet kadut olivat myös selvästi leveämpiä kuin keskiaikaiset kujat, minkä oli tarkoitus tehdä liikenteestä sujuvampaa, elämästä terveellisempää ja tulipaloista harvinaisempia. Myös olemassaolevia katuja levennettiin ja uudet rakennukset rakennettiin entistä korkeammiksi. Suunnitelma oli suurisuuntaisin sitten Lontoon suuren palon vuonna 1666.
Uudistuksen mahdollistivat vakaat yhteiskunnalliset olot ja Ranskan talouden 1840-luvun lopulla alkanut korkeasuhdanne. Projektia vastustettiin muun muassa sen kalleuden vuoksi, sen sanottiin olleen julkisten varojen haaskausta. Suurisuuntaista projektia alettiin pilkata nimellä "Hausmannomania". 
Napoleon III, joka oli ollut projektin alullepanija ja tukija syrjäytti Haussmannin prefektin virastaan sisäpoliittisista syistä vuonna 1869. Projekti jatkui kuitenkin aina vuoteen 1920 asti. 
Syrjäyttämisensä jälkeen Haussmann valittiin Korsikan kansanedustajaksi bonapartistipuolueen listoilta. Hän kirjoitti muistelmansa joita ei nykään juurikaan lueta. Miehen muisto elää Pariisissa ja Barcelonassa, joka myös uudistettiin hänen oppiensa mukaan. 
Haussmannin suunnitelmien mukaisesti rakennettuja katuja ovat muun muassa Boulevard Saint-Germain, Boulevard Saint-Michel ja Rue de Rivoli.
Indus-vaihe

Indus-vaihe (lyhenne "Trias t1") oli maapallon historian ajanjakso, joka aloitti triaskauden ja samalla mesotsooisen maailmankauden. Kausi oli noin 251 ± 0,4 - 249,7 ± 0,7 miljoonaa vuotta sitten. Maapallo oli silloin kuuma, aavikoitunut, varsin eloton. Ilmakehässä oli vähän happea, ja meri ja suurin osa makeasta vedestä hapettomia. Silloin maapallon eliölajisto oli harventunut permikauden suuren joukkotuhon jäljiltä, ja maa pysyi pitkään miltei elinkelvottoman kuumana vielä Industa seuranneen Olenjok-vaiheenkin aikana, joka päättyi vasta 247 miljoonaa vuotta sitten.
Maantiede.
Indus-vaihe aloitti maapallon historiassa suuren permikauden joukkotuhon jälkeen triaskauden ja mesotsooisen maailmankauden, joka oli matelijoiden valta-aikaa. Se oli varhaistriaskauden ensimmäinen vaihe. Euroopan kerrostumissa kauden alkupuolelle osuu Griesbach-alavaihe, ja loppujaksolle Diener-vaihe.
Maapallon maa-ala oli suureksi osaksi yhtenä Pangaia-jättimantereena, jota ympäröi valtava Panthalassa-valtameri.
Siperia lienee ollut Pangaian lähellä matalahkon salmen erottamana. Pangaian itäpuolella oli joukko saarikaaria, joissa oli suuria saaria, muun muassa Japani sekä Kiinan ja Indonesian osia.
Indus-vaiheen aikana maailma oli omituinen, jokin oli ehkä tehnyt sen myrkylliseksi. Maapallo oli epätavallisen kuiva, kuuma. Ehkä se oli jatkuvasti kuuma, ehkä lämmin ja hyvin kuuma tai hyvin kylmä ja hyvin kuuma vaihtelivat . Se oli aavikoitunut laajalti. Aavikot ulottuivat päiväntasaajan seuduilta 30-50 leveysasteelle asti, tosin jättimanner Pangaian itäosissa oli päiväntasaajan lähellä kosteata. Maapallo oli "superkasvihuonetilassa" ja luultavasti lämpeni tai oli lämpimimmillään kauden alussa. Merenpinta oli hyvin alhaalla. Kuumuudesta huolimatta jäätiköitä. Merten happipitoisuus oli pieni. Ilmakehässä oli niukasti happea ja runsaasti hiilidioksidia, johtuen luultavasti tulivuoritoiminnasta. Säteilytaso lienee ollut korkea.
Indus-kaudella tai pian sen jälkeen näkyi hiilen isotooppimäärän hidas palautuminen kohti normaalia. Kerran tai muutaman kerran hiilen ja hapen isotooppisuhteet poikkesivat normaalista.
Eliöstö Indus-kaudella.
Indus-vaiheen aikana koppisiemeniset kasvit etenivät maalla.
Monet eläimet, ammoniitit, hyönteiset, kalat sammakkoeläimet, nisäkäsmäiset ja kehittyneemmät matelijat olivat nykytiedon mukaan harvinaisia, ja lajien kokonaismäärä yhä pieni, mutta kauden lopulla nopeassa kasvussa. 
Maalla eli lähinnä virtahepomaisia lystrosaurideja ja arkosaureihin kuuluvia proterosuchideja, jotka muistuttivat jaloilla kävelevän krokotiilin ja liskon risteytystä. Indus-kaudelle luonteenomaisia ovat pitkulaiset krokotiilia muistuttavat sammakkoeläimet, mm. Labyrintodontit.
Stromatoliitit ja bakteerimadot palasivat indus-vaiheen alussa. Stromatoliitithan syötiin viimeistään kambrikaudella, mikä viittaa siihen, että meren lajisto olisi harventunut. Pian stromatoliitit katosivat fossiilisarjoista.
Baby Bash

Baby Bash (oikealta nimeltään Ronnie Ray Bryant, s. 18. lokakuuta 1975 Vallejo, Kalifornia) on yhdysvaltalainen rap-artisti. Vuodesta 1995 vuoteen 1998 hän esiintyi nimellä "Baby Beesh", mutta myöhemmin hän vaihtoi sen "Baby Bashiksi", nykyiseksi taiteilijanimekseen. 10. syyskuuta 2011 Bash pidätettiin Paul Wallin kanssa epäiltynä marihuanan hallussapidosta.
Albumit.
Baby Beeshinä
Baby Bashina
Rujoa taidetta

Rujoa taidetta on Klamydian 25. helmikuuta 2009 ilmestynyt pitkäsoitto. Levyltä julkaistiin aluksi singlenä kappaleet ”Rujoa taidetta” sekä ”Ajolähtö”, joista on myös tehty musiikkivideot. Kolmas single ”Miljoonan kilsan tennarit” julkaistiin CD- ja vinyylisinglenä.
Albumi debytoi Suomen virallisen albumilistan ensimmäisellä sijalla, ja pysyi listalla yhteensä yksitoista viikkoa.
Kaliksareenit

Kaliksareenit on ryhmä maljamaisia makrosyklisiä orgaanisia molekyylejä. Kaliksareenit muodostuvat erilaisten fenolien ja formaldehydin tai muiden aldehydien muodostamista yksiköistä. Kaliksareenit kykenevät sitoutumaan muun muassa maa-alkalimetallien ioneihin ja toimimaan niiden isäntämolekyyleinä. Kaliksareenien määrää ja ominaisuuksia saadaan muutettua lisäämällä perusrakenteeseen erilaisia substituentteja. 
Synteesi.
Kaliksareenien fenoliset yksiköt ovat usein fenoli-, resorsinoli- ja pyrogallolipohjaisia Synteesireaktio kuuluu niin sanottuihin elektrofiilisiin aromaattisiin korvautumisreaktioihin, jotka voidaan katalysoida niin happojen kuin emästenkin kanssa. Erilaisten kaliksareenien valmistuksessa voidaan käyttää lukuisia määriä erilaisia fenoli- ja aldehydijohdannaisia. Käytettyjä ovat muun muassa 1-naftoli, 2-naftoli ja p-fenyylifenoli. Aldehydeinä käytetään formaldehydin lisäksi asetaldehydiä, undekanaldehydiä, 5-klooripentanaldehydiä, 4-hydroksibutanaldehydiä ja fenyyliasetaldehydiä. Myös syano- (-CN) ja amino- (-NH2) ryhmiä sisältäviä aldehydejä käytetään. Molekyylin rakenne on jäykkä johtuen fenolien bentseenirenkaasta. 
Johdannaisia.
Kaliksareeneihin liittyviä vierasmolekyylejä voidaan säädellä perusrakenteen muunnoksilla. Kun molekyyliin liitetään negatiivisesti varautunut ryhmä, kuten sulfonaattiryhmä (-SO3-), positiivisten ionien sitoutuminen kaliksareeniin lisääntyy. Kaliksareeneista voidaan myös tehdä kotelomaisia liittämällä kahteen molekyyliin varaukseltaan erimerkkiset ryhmät ja yhdistämällä ne. Tällaisilla molekyyleillä voisi olla käyttöä lääkeaineiden kuljetuksessa ihmiskehossa. On kehitetty myös metallokaliksareenejä, joiden rakenteeseen on liittynyt metalliatomi, kuten koboltti tai rutenium.
Barbro Sundback

Barbro Sundback (s. 22. joulukuuta 1945) on Ahvenanmaan sosiaalidemokraattien poliitikko, joka istui pitkään Ahvenanmaan maakuntapäivillä vuodesta 1979 lähtien. Hän putosi sieltä vuoden 2015 vaaleissa. Hän on myös Maarianhaminan kaupunginvaltuutettu.
Sundback toimi maakuntapäivien puhemiehenä vuosina 2005–2007 oltuaan jo vuodesta 2003 sen ensimmäisenä varapuhemiehenä. Hän oli vuosina 1979–2006 kirkkovaltuuston jäsenenä Maarianhaminan seurakunnassa. Hän on varsinaiselta ammatiltaan psykologi ja asuu Maarianhaminassa. Hän kannattaa Ahvenanmaalle omaa edustajaa Euroopan parlamenttiin.
Sundback oli kansanedustajaehdokkaana eduskuntavaaleissa 2007 ja sai 756 ääntä.
Sundback on työskennellyt Ahvenanmaan rauhaninstituutissa ja Emmauksessa. Hän oli vuonna 2005 yksi ehdokkaista Nobelin rauhanpalkinnon saajaksi.
Lapplandsender

Lapplandsender (virallisesti "Soldatensender Lappland") oli saksalaisten radioasema Suomen Lapissa jatkosodan aikana. 
Perustaminen ja siirto Suomeen.
Asemaa ylläpiti Wehrmachtin "Propagandakomppania nro 680" (PK 680), joka perustettiin toukokuussa 1941 Saksassa Potsdamissa ja siirrettiin lokakuussa 1942 Tanskan ja Ruotsin kautta ensin Tornioon ja sieltä Rovaniemelle. Radioasema aloitti toimintansa virallisesti Rovaniemellä joulukuussa 1942. Aseman päällikkönä toimi luutnantti Detleff Neumann-Neurode.
Lähetykset.
Soldatensender Lapplandin studio sijaitsi Korvanniemellä Rovaniemen kauppalan lähellä ja lähetysasema saksalaisten varuskunta-alueella Ranualle johtavan tien varrella Kursunkijärven pohjoispuolella noin kymmenen kilometriä kauppalasta kaakkoon. Lähetysmaston lähialue oli erittäin tarkasti vartioitu. Radiolaitteet olivat seitsemässä kuorma-autossa kytkettynä toisiinsa, puiset radiomastot oli ankkuroitu betonianturoilla maahan. Asema lähetti ohjelmansa 20kW:n lähetysteholla taajuudella 297 kHz..
Ohjelmisto oli viihteellistä, pääasiassa kevyttä musiikkia, mutta myös kuunnelmia, uutisia ja suomen kielen harjoituksia. Varsinaista natsipropagandaa kanavalla ei lähetetty. Aseman resurssit musiikkilähetyksiin olivat erinomaiset; käytössä oli Luftwaffen 25-miehinen orkesteri ja mittava äänilevyarkisto. Aseman omalla uutistoimituksella oli käytössään kaksi kaukokirjoitinta ja yhdysmies Helsingissä. Ohjelmisto oli monipuolista ja runsasta, joskus lähetettiin 18 tuntia vuorokaudessa.
Lähetyksillä oli runsaasti myös suomalaisia kuuntelijoita, musiikin lisäksi erityisen suosittuja olivat päivittäin kello 15 suomeksi luetut Saksan sodanjohdon kuulutukset. Myös kanavan välikuulutukset annettiin saksan lisäksi suomeksi. Radion ohjelmaa ei julkaistu suomalaisille suunnatuissa lehdissä, mutta aseman ohjelmatiedot ilmoitettiin Suomen ja Norjan alueella palvelevien saksalaisjoukkojen rintamalehdessä Lappland-Kurierissa. Asema aloitti suomenkielisten uutisten lähettämisen syyskuussa 1944 Suomen irtautuessa Saksan aseveljeydestä.
Toiminnan lopettaminen.
Radioasema evakuoitiin Rovaniemeltä ennen kauppalan tuhoamista lokakuun puolivälissä ja siirrettiin Bergeniin Norjaan. Saksalaisten vetäytyessä Bergenistä asema ei mahtunut laivaan, vaan lähetyslaitteet ja kuljetusautot jätettiin Bergeniin, ja ne ovat nykyisin museoituina Bergenin sotamuseossa.
Kuluminen

Kuluminen on materiaalin vähittäistä irtoamista kiinteästä pinnasta toisen pinnan liikkeen ansiosta. Kulumisen tutkiminen on tribologian osa-alue. Kitka aiheuttaa kulumista. Kulumisen määritelmä ei sisällä plastisesta muokkautumisesta aiheutuvaa mittojen muuttumista vaikka kulumista voi esiintyä ilman materiaalin poistumista. Määritelmään ei myöskään sisälly kuluminen ilman hankausta, kavitaatio vastinpinnan ollessa neste ja korroosio, jossa pinnan tuhoutumiseen vaikuttaa enemmän kemialliset syyt kuin mekaaniset.
Kulumisen mekanismeja ovat
Pintojen kovuuserot vaikuttavat kulumismekanismeihin. Kova kappale kyntää tai leikkaa pehmää pintaa, mutta kova vastinpinta kantaa toisen kovan tai sitten tapahtuu muokkautumista. Pintojen karheus vaikuttaa siten, että pehmeällä vastinpinnalla tapahtuu naarmuuntumista ja pinnoitteen läpäisyä, ja kovalla vastinpinnalla epäkarheudet lukkiutuvat ja ulokkeet väsyvät. Pintojen välissä olevat partikkelit petautuvat pehmeään pintaan ja kovalla vastinpinnalla partikkelit jauhautuvat ja voivat piiloutua pinnankarheuden koloihin.
Luettelo televisiosarjan Digimon Zero Two jaksoista

Tämä on luettelo japanilaisen animesarjan "Digimon Zero Twon" jaksoista.
Kauden ensimmäinen puolisko jaksoon 26 asti on dubattu suomeksi, toinen puolikas on jätetty alkuperäiseen japaninkieliseen asuun ja siihen on lisätty suomenkieliset tekstitykset. Ensimmäisen puolikkaan on dubannut Tuotantotalo Werne. Toisen puolikkaan tekstitettyjen jaksojen tekstitykset teki Janne Mökkönen Broadcast Text International Oy:stä. Nelonen aikoi alun perin lopettaa sarjan esittämisen kokonaan ensimmäisen puoliskon päätyttyä, mutta päätyi lopulta esittämään toisen puoliskon tekstitettynä sarjan fanien vuonna 2003 lähettämän yli 500 nimeä käsittäneen adressin ansiosta.
Jaksot 1–14 esitettiin 20.2.–22.5.2002, jaksot 15–26 27.11.2002–19.2.2003, jaksot 27–34 31.3.–19.5.2004 ja loput jaksot 35–50 1.9.2004–19.1.2005 (syyskuussa oli pieni tauko, koska Nelonen esitti tuolloin jääkiekon maailmancupin otteluita, lisäksi jouluna oli kolmen viikon tauko). Jaksojen ensiesitykset olivat keskiviikkoisin ja kevääseen 2004 asti ne uusittiin seuraavana lauantaina. Jaksojen 1–14 ensimmäinen uusintakierros oli syksyllä 2002 ennen kuin uudet jaksot alkoivat jaksosta 15 alkaen. Suomeksi dubattu ensimmäinen puolisko esitettiin uusintana syyskuusta 2003 maaliskuuhun 2004, jolloin alkoivat tekstitetyt jaksot. Jaksot 35–50 uusittiin kesäkuussa 2006 joka arkipäivä. Viimeisin uusinta on marraskuusta 2007 kesäkuuhun 2008, jolloin Nelonen esitti koko kauden.
Velkuan vaakuna

Velkuan vaakuna toimii soveliaana vertauskuvana kunnan korostetulle saaristolaisluonteelle – kunta koostui yksinomaan saarista, joita oli yli 300 kappaletta.
Vaakunan selitys on ”punaisessa kentässä kultainen veneen peräsin varsineen”. Vaakunan on suunnitellut Gustaf von Numers, ja se vahvistettiin käyttöön 19. maaliskuuta 1968. Vaakuna muuttui epäviralliseksi 2009, kun Velkua liittyi Naantalin kaupunkiin.
Don Stroud

Don Lee Stroud (1. syyskuuta 1943 Honolulu, Havaiji) on yhdysvaltalainen näyttelijä.
Stroud on näytellyt kahdessa elokuvassa, joissa pääosaa näyttelee Clint Eastwood, ensin "Rautainen Coogan" -elokuvassa vuonna 1968 ja sitten "Joe Kidd" -elokuvassa vuonna 1972. Lisäksi hän on näytellyt pienessä roolissa James Bond -elokuvassa "007 ja lupa tappaa", "Luojan tähden, paetkaa!" -elokuvan pastorina sekä televisiosarja Ihmemies MacGyverin kahdesta jaksossa: "Renegade (Luopio)"- jaksossa tiukkana komentaja Hilliardina ja "High Control (Valvontatehtävä)"- jaksossa Jerry Kluge -nimisenä moottoripyöräjengin armottomana johtajana. Jaksossa näyttelee myös jalkapalloilija Dick Butkus. Muita televisiorooleja muun muassa sarjoissa "Murhasta tuli totta", "Ritari Ässä", "Charlien enkelit", "Gunsmoke", "Cannon", "Virginialainen", "Seikkailujen saari" ja "Walker, Texas Ranger". 
Vuonna 2012 Stroud nähtiin pienessä osassa Quentin Tarantinon ohjaamassa elokuvassa "Django Unchained". Hän esitti elokuvassa sheriffiä nimeltä Bill Sharp.
Yksityiselämä.
Stroud joutui vuonna 1990 puukotetuksi, kun hän puuttui erääseen kahakkaan. Hän sai kymmenen iskua, joista osa osui oikeaan silmään niin että hän sokeutui pysyvästi ja sai näkyvän vamman.
Vapaa-aikanaan Stroud harrastaa surffausta. Hänellä on musta vyö karatessa.
Don Stroudin veli Duke Stroud on niin ikään näyttelijä ja on esiintynyt muun muassa menestyselokuvassa "Top Gun – lentäjistä parhaat".
Stroud muutti vuonna 2005 asumaan Havaijille Kain saarelle vaimonsa Terin kanssa.
Danne Sundman

Dan-Anders ”Danne” Sundman (6. joulukuuta 1973 – 24. marraskuuta 2018) oli ahvenanmaalainen sitoutumattoman kokoomuksen poliitikko. Hän istui maakuntapäivillä vuonna 1999 ja jälleen vuosina 2001–2015. Hän oli vuosina 1999–2001 maakuntahallituksessa kanslia- ja tietotekniikkaministerinä. Hän toimi myös sitoutumattoman kokoomuksen puheenjohtajana vuodesta 1996 lähtien.
Sundman oli varsinaiselta ammatiltaan yrittäjä ja asui Lemlandissa. Sundmanilla todettiin syöpä vuonna 2015. Hän kuoli 44-vuotiaana marraskuussa 2018.
Veronica Thörnroos

Veronica Thörnroos (s. 16. heinäkuuta 1962, Lappo, Brändö) on ahvenanmaalainen poliitikko. Hän johti Ahvenanmaan keskustaa ja toimi maakunnan maaneuvoksena 2019–2023. Ennen politiikkaa Thörnroos toimi terveydenhoitajana.
Ura.
Thörnroosin poliittinen ura alkoi vuonna 1989, kun hänet valittiin Brändön kunnanvaltuustoon. Maakuntapäivien edustajaksi hän nousi vuonna 2003. Vuonna 2009 hän aloitti myös liikenneministerinä sekä pohjoismaisen yhteistyön ministeri vuoteen 2011 asti. Tämän jälkeen hän siirtyi infrastruktuuriministeriksi, jonka vastuulla olivat muun muassa maakunnan energia-, media- ja IT-asiat. 
Thrönroos toimi Ahvenanmaan maaneuvoksena 10. joulukuuta 2019 – 11 joulukuuta 2023.
5. joulukuuta 2018 Thörnroos valittiin johtamaan Ahvenanmaan keskustaa. Hän erosi tehtävästä 12. helmikuuta 2024 jouduttuaan kohuun, joka liittyi Ahvenanmaan maakuntahallituksen tilaamaan hybridilauttaan. Maakuntahallitus perui lautan tilauksen, ja jälkipyykissä Turun hovioikeus tuomitsi maakuntahallituksen maksamaan miljoonakorvaukset tilauksen perumisesta. Samalla kävi ilmi Thörnroosin valehdelleen lausunnoissaan medialle. Kohun saattelemana Thörnroos jätti myös Ahvenanmaan maakuntapäivien puhemiehen tehtävänsä 14. helmikuuta 2024. Hän erosi myös keskustan puheenjohtajan virastaan.
Huhtikuussa 2024 Thörnroos ilmoitti perustaneensa uuden puolueen nimeltä Pro Åland, joka aikoo osallistua seuraaviin maakuntavaaleihin.
Yksityiselämä.
Thörnroos on naimisissa merikapteeni Jan-Tore Thörnroosin kanssa. Parilla on kolme tytärtä..
Irni

Irni on kylä Kuusamossa. Se sijaitsee noin 40 kilometrin päässä Kuusamon keskustasta kaakkoon Polojärven ja Irnijärven välissä.
Irnin nimi liittyy vesistöön ja tulee todennäköisesti saamesta. Inarinsaamen "jorɳa" tarkoittaa "vedenselkää". Kylä on poronhoitoaluetta ja kuuluu Hossa-Irnin paliskuntaan. Koillis-Suomen strategisen yleiskaavan (Kuusamo, Posio, Salla, Taivalkoski 2005) mukaan Irni on yksi alueen keskuskylistä. Irnin postinumero on 93790. Siellä toimi Ilmatieteen laitoksen sademäärän mittausasema vuosina 1970–1976.
Täsmäkieli

Täsmäkieli () on tietylle sovellusalueelle erikoistunut ohjelmointikieli. Tämä on toisin kuin yleiskäyttöinen ohjelmointikieli. Esimerkiksi useat merkintäkielet ja laitteistokuvauskielet ovat täsmäkieliä.
Täsmäkielet eivät yleensä ole Turing-täydellisiä.
Budžak

Budžak (, ) on historiallinen alue Bessarabian eteläosassa, Mustanmeren rannalla. Maa on alankoa ja sijaisee etelässä Tonavan, idässä Mustanmeren ja Dnestrin sekä lännessä Prutjoen välissä. Pääosin Budžak rajautuu johonkin vesistöön. Alueella on useita järviä. Valtiollisesti alue kuuluu nykyisin pääosiltaan Ukrainan Odessan alueeseen ja osin Moldovan eteläosaan. 
Historiallisesti se on ollut osa Moldavian ruhtinaskuntaa. 
Venäjän-Turkin sodan (1806–1812) päättäneen Bukarestin rauhansopimuksen (1812) mukaan koko Bessarabia sekä Benderin (nyk. Moldovassa), Akermanin (Bilhorod-Dnistrovskyi), Kilijan ja Izmajilin linnoitukset siirtyivät Venäjän keisarikunnalle. Venäjän keisarikunnassa Budžak oli osa Bessarabian kuvernementtiä, sijoittuen kuvernementin kolmen eteläisen kihlakunnan (Bender, Akkerman ja Izmajil) alueelle. 
Ukrainan yhteyteen alue tuli toisen maailmansodan yhteydessä. Molotov–Ribbentrop-sopimuksen (1939) salaisen lisäpöytäkirjan perusteella alue tuli Neuvostoliiton etupiiriin. Vuonna 1944 Budžak liitettiin yhdessä Bessarabian kanssa Neuvostoliittoon (Ukrainan neuvostotasavaltaan). Ukrainaan kuuluva Budžakin maat sijaitsevat Odessan alueen Bilhorod-Dnistrovskyin (Akkermanin), Bolhradin ja Izmajilin piireissä.
Alueen nimi tulee tataarin ja turkin kielistä, joissa sana "Bucak" merkitsee nurkkaa, kulmaa tai kolmiota. Nimi viittaa alueen kolmiomaiseen muotoon, jonka kulmina toimivat Bilhorod-Dnistrovskyin (Akkermanin), Izmajilin ja Benderin kaupungit.
Oriol Lozano

Oriol Lozano Farrán, yleensä vain Oriol (s. 23. toukokuuta 1981 Sudanell, Espanja) on espanjalainen uransa lopettanut jalkapalloilija. Hän oli pelipaikaltaan puolustaja.
Kaudella 2004–2005 Oriol liittyi Racing Santanderin reservijoukkueeseen. Edustusjoukkueessa hän teki ensiesiintymisensä 19. syyskuuta 2004 kotiottelussa Villarrealia vastaan. Seuraavina kausina Oriol kuului puolustuspään luottopelaajiin.
Kesällä 2010 hän siirtyi kreikkalaiseen Arisiin.
Ottawan yliopisto

Ottawan yliopisto on julkinen kaksikielinen yliopisto Kanadan pääkaupungissa Ottawassa. Se on Pohjois-Amerikan suurin kaksikielinen yliopisto; opetusta annetaan sekä englannin että ranskan kielellä. Yliopisto on yksi Kanadan vanhimmista, sillä se on alkujaan perustettu vuonna 1848 nimellä "College of Bytown". Oppilaitoksen nimi muutettiin muotoon "College of Ottawa" 1861. Yliopistoksi se nimettiin vuonna 1866.
Yliopistossa oli syksyllä 2015 kirjoilla runsas 41 000 opiskelijaa. Heistä 35 311 opiskeli alempaa korkeakoulututkintoa, 4 286 maisteritutkintoa, 1 916 tohtoritutkintoa ja muuta 241 alemman korkeakoulututkinnon jälkeistä tutkintoa varten.
Ottawan yliopiston sijoitus kansainvälisissä yliopistorankingeissa on melko hyvä. Esimerkiksi Times Higher Educationin yliopistolistalla se sai vuonna 2017 maailmanlaajuisesti sijan 251—300.
Atheist Alliance International

Atheist Alliance International (AAI) on ateismia kannattavien järjestöjen liittouma. Siihen kuuluu 58 järjestöä, joista 46 sijaitsee Yhdysvalloissa. AAI julkaisee neljännesvuosittain "Secular Nation" -lehteä ja järjestää vuosittain jäsentapaamisia.
Atheist Alliance jakoi vuodesta 2003 lähtien Richard Dawkins -palkinnon vuosittaisten tapaamisten yhteydessä. Palkinnon jakaja vuodesta 2019 on Center for Inquiry.
Suomessa Atheist Alliance Internationaliin kuuluu Suomen ateistiyhdistys.
Andokides (savenvalaja)

Andokides () oli antiikin kreikkalainen savenvalaja, joka teki attikalaista musta- ja punakuviokeramiikkaa. Hän toimi Ateenassa arkaaisella kaudella noin vuosina 540–510 eaa.
Andokides luultavasti opiskeli taitonsa Eksekiaan oppilaana. Hänet tunnetaan yhdeksästä säilyneestä ja häneen nimiinsä signeeratusta työstä: kuusi näistä on vatsa-amforoita, yksi kaula-amfora, yksi kyliks ja yksi kalykskrateeri.
Andokideen vaaseja maalasi usea vaasimaalari. Eräs on nimeltä tuntematon, niin kutsuttu Andokides-maalari, joka on saanut tutkimuksessa käytetyn nimensä tästä yhteistyöstä. Joskus heidät on nähty samana henkilönä. Muita Andokideen vaaseja maalanneita olivat muun muassa Lysippides-maalari ja Psiaks.
Andokideen kausi ajoittuu vaiheeseen, jossa siirryttiin mustakuviotekniikasta punakuviotekniikkaan, ja hänen vaasejaan onkin maalattu molemmilla tekniikoilla. Punakuviotekniikan katsotaan syntyneen Andokideen työpajassa, ja kehittäjä saattoi olla Andokides-maalari. Työpajassa tehtiin myös niin kutsuttua kaksikielistä keramiikkaa. Sitä tuottivat Andokides-maalari ja Lysippides-maalari yhdessä.
Romanian kehittämisalueet

Romanian kehittämisalueet () luotiin vuonna 1998 Romanian valmistautuessa Euroopan unionin jäsenyyteen. Kehittämisalueet muodostavat Romaniassa EU:n alueluokitusjärjestelmän NUTS 2-tason.
Kehittämisalueita on kahdeksan, ja ne on nimetty niiden maantieteellisen sijainnin perusteella (lukuun ottamatta Bucureşti-Ilfovia). Aina kaksi kehittämisaluetta muodostaa yhden suuralueen (NUTS 1-taso).
Isetta

Isetta on nelipyöräinen (myöhemmin myös kolmipyöräinen) kääpiöauto, jota kehitti italialainen Iso-moottoripyörätehdas 1950-luvulla halvaksi "oikean" auton korvikkeeksi kaupunkiliikenteeseen ja lyhyille matkoille. Se oli ketterä ruuhkissa ja helppo pysäköidä pieneenkin tilaan. Isettan suosio jäi lyhytaikaiseksi, sillä ulkomitoiltaan lähes yhtä pieni, mutta tilavampi Mini tuli markkinoille vuonna 1959.
Isettaa on valmistanut lisensseillä muun muassa BMW, joka kehitti siitä myös kaksiovisen ja nelipaikkaisen version. Kaikkiaan BMW tuotti 161 728 Isettaa, ennen kuin sen valmistus vuonna 1962 lopetettiin.
Auto on esiintynyt muun muassa "Sydämen asialla" -sarjassa Gina Wardin ajossa. Elvis Presley osti Isettan joululahjaksi managerilleen Tom Parkerille.
Vöyrin vaakuna

Vöyrin vaakuna on alun perin Maksamaan kunnalle 19. kesäkuuta 1954 vahvistettu vaakuna, jonka Vöyri-Maksamaan kunta otti kunnanvaakunakseen Vöyrin ja Maksamaan kuntaliitoksen yhteydessä vuonna 2007. Vaakunasta tuli 2011 uudelleen perustetun Vöyrin kunnan vaakuna, kun Oravainen ja Vöyri-Maksamaa yhdistyivät Vöyrin kunnaksi.
Vaakunan selitys on ”sinisessä kentässä vedenhaltia pitäen oikeassa kädessään kalaa ja vasemmassa apilanlehteä; kaikki hopeaa.” Vaakunan on suunnitellut Gustaf von Numers, ja sen pääaihe on sama kuin von Numersin suvun, jonka juuret ovat Maksamaalla, vaakunassa. Vaakunan muut tunnukset viittaavat kalastukseen ja maanviljelyyn.
Vuonna 2007 lakkautetun Vöyrin kunnan vaakuna oli saanut aiheensa vanhasta pitäjänsinetistä, johon oli kuvattu karhunkäpälä kahden ristin välissä. Tämän vaakunan selitys on ”kultakentässä palkeittainen, musta karhunkäpälä, jonka kynnetkin mustat, saatteena molemmin puolin vihreä apilaristi”. Myös sen oli suunnitellut Gustaf von Numers, ja se vahvistettiin käyttöön 28. joulukuuta 1955. Vaakuna muuttui epäviralliseksi 2007, kun Vöyri yhdistyi Maksamaan kanssa Vöyri-Maksamaan kunnaksi.
Rein Aidma

Rein Aidma (s. 28. syyskuuta 1950) on virolainen reformipuolueen poliitikko. Hän edusti Itä-Virumaan vaalipiiriä. Hän syntyi Itä-Virumaalla ja toimi sen kuvernöörinäkin vuosina 1994–2003 oltuaan jo lääninhallituksessa vuosina 1989–1991. Aidma on ollut maansa parlamentin Riigikogun jäsen vuosina 2003-2015.
Aidma opiskeli fysiikkaa Tarton yliopistossa. Hän on sittemmin luonut uran paitsi politiikassa, myös opettajana.
Aidma on saanut Valkoisen tähden ritarikunnan kolmannen luokan ansiomerkin. Hän on saanut myös muita kunnianosoituksia mm. Viron puolustusvoimilta.
Kalle Palling

Kalle Palling (s. 27. helmikuuta 1985 Käru, Raplamaa) on virolainen reformipuolueen poliitikko. Hän valmistui Türin lukiosta vuonna 2003 ja aloitti ympäristötieteen opinnot Tarton yliopiston Türi Kolledžissa. Hänet valittiin 11. Riigikoguun vuonna 2007. Hän on lisäksi toiminut mm. Kärun kunnanvaltuustossa. 
Palling palveli Viron puolustusvoimissa vuosina 2003–2004.